בימים אלה מבקרת בישראל משלחת מים מטעם הבנק העולמי. המשלחת מורכבת מנציגי מדינות אפריקה: ליבריה, אוגנדה, בוצוואנה, אסווטיני, מלאווי, בורקינה פאסו וזימבבואה, להן פרויקטי-מים במימון הבנק העולמי, וכן מצוות הבנק העולמי המלווה פרויקטים אלו.
במוקד המשלחת שני נושאים עיקריים בעלי חשיבות ליבשת: טכנולוגיות ומדיניות השקיה וניהול משאבי מים.
לבנק העולמי אתגרים כבירים בעולם בכלל וביבשת אפריקה בפרט. פורטפוליו המים של הבנק העולמי הוא הגדול ביותר בעולם ונאמד בכ-37 מיליארד דולר. ישראל, בוגרת הבנק, שבעבר נעזרה בסיועו וכיום תומכת במדינות אחרות, הינה בעלת ידע יקר ערך עבור חברות בבנק המחפשות לעבור תהליכים דומים.
לאורך ששת ימי הסיור הלימודי, ביקרו המשתתפים במגוון מוקדי עניין בסקטור המים הישראלי ביניהם רשות המים, מתקן ההתפלה שורק, מתקן טיהור השפכים שפדן, וייפגשו עם חברות נוספות להן טכנולוגיות רלוונטיות בתחומים אלו. בנוסף תקיים המשלחת פאנלים ושולחנות עגולים, אשר יעסקו באתגרי היבשת ובצעדים הנדרשים להתמודד עם אתגרים אלו. במושבים השונים ייטלו חלק מומחים ויועצים ישראלים בתחום המים, אשר יציגו את נקודת מבטם.
במסגרת המבנה הייחודי של משלחות אלו עומד הסיפור הישראלי יוצא הדופן בתחום המים. המשלחת תחשוף את המשתתפים למגוון האתגרים בהם התמודדה ישראל בראשית דרכה והאופנים בהם התגברה עליהם, בעיקר בזכות שילוב ההצבה המתמדת של נושא המים בראש סדר העדיפויות הלאומי מחד, והגישה החדשנית למציאת פתרונות לאתגרים אלו מאידך.
פעילות זו הינה חלק מהסכם התרומה של משרד הכלכלה לבנק העולמי בסקטור המים. מטרת ההסכם הינה חיזוק הקשר עם יבשת אפריקה באמצעות שיתוף ידע וניסיון ישראלי בתחום המים. הסכם זה פעיל כבר למעלה משנה וחצי ובתקופה זו תמך משרד הכלכלה הישראלי במספר מהלכים של הבנק ביניהם סיוע טכני ומקצועי למדינות נבחרות (אתיופיה, סנגל ובוצוואנה), כתיבת דוח על החדשנות הישראלית בתחום המים והבאת מומחים לאירועים מקצועיים ומשלחות.